b'\n_START_ARTICLE_\nInhimillinen p\xc3\xa4\xc3\xa4oma\n_START_PARAGRAPH_\nInhimillinen p\xc3\xa4\xc3\xa4oma tarkoittaa kaikkia tiettyyn v\xc3\xa4est\xc3\xb6\xc3\xb6n kuuluvien yksil\xc3\xb6iden ja ihmisryhmien omaamia yhteisi\xc3\xa4 aineettomia resursseja. Inhimilliseen p\xc3\xa4\xc3\xa4omaan luetaan muun muassa v\xc3\xa4est\xc3\xb6n koko kumulatiivinen tieto, osaaminen, koulutus, p\xc3\xa4tevyys, kyvyt, kokemus, lahjakkuus, luovuus, \xc3\xa4ly, tunne\xc3\xa4ly, ahkeruus, sopusointuisuus ty\xc3\xb6el\xc3\xa4m\xc3\xa4ss\xc3\xa4, tavat, persoonallisuuden piirteet, arvostelukyky, viisaus ja maine._NEWLINE_Inhimillinen p\xc3\xa4\xc3\xa4oma on vaurautta, jonka avulla kansakunnat ja organisaatiot pystyv\xc3\xa4t saavuttamaan p\xc3\xa4\xc3\xa4m\xc3\xa4\xc3\xa4r\xc3\xa4ns\xc3\xa4. Sen avulla kansantaloudet ja yksityiset yritykset pystyv\xc3\xa4t tuottamaan materiaalista vaurautta ja julkiset organisaatiot yleist\xc3\xa4 hyvinvointia._NEWLINE_Yksil\xc3\xb6n inhimillinen p\xc3\xa4\xc3\xa4oma karttuu h\xc3\xa4nen el\xc3\xa4m\xc3\xa4ns\xc3\xa4 aikana. Inhimillist\xc3\xa4 p\xc3\xa4\xc3\xa4omaa voi kasvattaa esimerkiksi koulutuksella, ty\xc3\xb6el\xc3\xa4m\xc3\xa4n erikoistumisella, infrastruktuurin kehitt\xc3\xa4misell\xc3\xa4, luovuuden ilmapiirin synnytt\xc3\xa4misell\xc3\xa4 sek\xc3\xa4 kilpailun mahdollistamisella ja yritt\xc3\xa4jyyden rohkaisemisella._NEWLINE_Inhimillist\xc3\xa4 p\xc3\xa4\xc3\xa4omaa voi osittain mitata rahallisesti ty\xc3\xb6ik\xc3\xa4isen v\xc3\xa4est\xc3\xb6n potentiaalisina ansioina. Maataloudessa ja teollisuudessa inhimillisen p\xc3\xa4\xc3\xa4oman voi mitata yksinkertaisesti tuottavuutena. Kaivosmiehen inhimillinen p\xc3\xa4\xc3\xa4oma riippuu paljolti h\xc3\xa4nen fyysisest\xc3\xa4 voimastaan. Monimutkaisemmissa t\xc3\xb6iss\xc3\xa4, kuten opettajan ty\xc3\xb6ss\xc3\xa4, inhimillist\xc3\xa4 p\xc3\xa4\xc3\xa4omaa on vaikeampi mitata ja siin\xc3\xa4 voi olla monta osatekij\xc3\xa4\xc3\xa4._NEWLINE_Inhimillisen p\xc3\xa4\xc3\xa4oman puute voi johtaa esimerkiksi ty\xc3\xb6tt\xc3\xb6myyteen ja ty\xc3\xb6mahdollisuuksien rajallisuuteen, talouskasvun ja tuottavuuden heikkenemiseen sek\xc3\xa4 p\xc3\xa4\xc3\xa4oman pakoon. Sellaiset maat, joilla on vain v\xc3\xa4h\xc3\xa4n luonnonvaroja, ovat erityisen riippuvaisia ty\xc3\xb6voimansa inhimillisest\xc3\xa4 p\xc3\xa4\xc3\xa4omasta.'